| Misjonesas*Provincia de Misiones* |
| --- |
| 

|  |  |
| --- | --- |
|  |  |
|  |  |
|  |

 |
|  |
|  |
| **Valstybė** | Argentinos vėliava Argentina |
| **Administracinis centras** | Posadasas |
| **Departamentų skaičius** | 17 |
|  |
| **Gyventojų** (2019) | 1 247 400 |
| **Plotas** | 29 801 km² |
| **Tankumas** (2019) | 42 žm./km² |
|  |
|  **Vikiteka** | Misjonesas |

**Misjoneso provincija** (isp. *Provincia de Misiones*) – provincija pačiuose Argentinos šiaurės rytuose, įsiterpusi tarp Paragvajaus ir Brazilijos. Pietvakariuose ribojasi su Korienteso provincija. Administracinis centras – Posadasas.

Geografija
----------

Misjoneso provincija – viena mažiausių Argentinos provincijų (mažesnė tik Tukumano). Dalis teritorijos – plokščiakalnis, taip pat iškilę atskiri kalnagūbriai – Misijų kalnai (*Sierra de Misiones*, juose yra aukščiausia provincijos vieta – Rinkono kalnas, 843 m), Viktorijos kalnai, Ilmano kalnai. Būdingi geležingi dirvožemiai, suteikiantys žemei rausvą atspalvį.

Klimatas subtropinis; drėgnas. Vyrauja šiaurės vakarų ir pietryčių vėjai. Vasaros karštos, žiemos šiltos. Metinis kritulių kiekis viršija 2000 mm (drėgniausia šalies provincija).

Upių tinklas labai tankus. Rytiniu provincijos pakraščiu teka Urugvajaus, Pepiri Gvasu, San Antonijaus upės, vakariniu – Parana, šiauriniu – Igvasu. Yra Jasiretos ir Urugvai užtvankos. Pačiame šiaurės vakariniame kampe krenta Igvasu krioklys, be to visoje provincijos teritorijoje galima išvysti mažesnių, bet taip pat vaizdingų krioklių (Mokonos, Berondo, Krysiuko ir daugybė kitų).

Būdingi amžinai žaliuojantys drėgnieji miškai (*selva misionera*). Provincijoje yra daugybė saugomų teritorijų, svarbiausios: Igvasu nacionalinis parkas, Jaboti biosferos rezervatas, San Antonijaus gamtos rezervatas ir kt.

Ekonomika
---------

Svarbiausia ūkio šaka – miškininkystė (eksploatuojami Paranos pušų, guatambų, kedrų, petiribių, eukaliptų, gvejkų miškai). Įsisavintose žemėse auginama matės žolė (*yerba mate*), arbata, tabakas, cukranendrės, ryžiai, kava. Veisiami jaučiai.

Gyventojai
----------

Raudono dirvožemio kelias Misjonese
Tabajaus krioklys
Misjonese gyvena 1,2 mln. gyventojų. Dauguma susitelkę pietvakarinėje dalyje, taip pat provincijos pakraščiuose. Rečiausiai gyvenama centrinė dalis ir šiaurė. Yra išlikę nemažai vietinių gyventojų – gvaranių (gvaranių kalba šalia ispanų k. turi oficialios kalbos statusą). Be ispanų ir italų kilmės gyventojų, čia įsikūrė nemažai imigrantų iš Rytų Europos, ypač – Ukrainos. Svarbiausi miestai:

* Posadasas,
* Obera,
* Eldoradas,
* San Visentė,
* Puerto Igvasu,
* Apostolesas,
* Montekarlas,
* San Pedras,
* Chardin Amerika,
* Leandro N. Alemas,
* San Ignasijus.

Šaltiniai
---------

1. ↑  ARGENTINA: Provinces and Agglomerations, *citypopulation.de*

Nuorodos
--------

* Provincijos žemėlapis
* Oficiali svetainė Archyvuota kopija 2011-04-30 iš Wayback Machine projekto.
* Misjoneso universitetas
* Turizmas Misjonese Archyvuota kopija 2006-07-12 iš Wayback Machine projekto.

|  |  |
| --- | --- |
|  **Argentinos provincijos** |  |
| Buenos Airės (sostinės apygarda) | Buenos Airių provincija | Chuchujus | Čakas | Čubutas | Entre Riosas | Formosa | Katamarka | Kordoba | Korientesas | La Pampa | La Riocha | Mendosa | Misjonesas | Neukenas | Rio Negras | Salta | San Chuanas | San Luisas | Santa Fė | Santa Krusas | Santjago del Esteras | Tukumanas | Ugnies Žemė |
|  |